PhD Studerende Maj Dang Trong

Forbrugernes engagement i energisektoren: deres rolle og indflydelse  
på prisudviklingen, tariffer og kundeserviceElmarkederne i og uden for Europa blev omstruktureret og liberaliseret i 1990'erne og 2000'erne. Målet var at reducere priserne for forbrugerne. EU's elliberaliseringsdirektiver har skabt rammerne for medlemslandenes elreformer, der skulle resultere i en opsplitning af den vertikalt integrerede energiforsyning, således at konkurrencemæssige aktiviteter (elproduktion og -handel) blev adskilt fra det, som blev defineret som naturlige monopolopgaver ­(elnetdrift og systemansvar). I dag, flere år(tier) efter elliberaliseringen startede, er der fortsat bekymring for, hvorvidt reformerne har virket efter hensigten. Dette skyldes især, at forbrugerpriser og nettariffer ikke er faldet som forventet. Hidtil har der været stort fokus på, hvordan de konkurrenceudsattedele af elmarkedet (engros og salg) fungerer. Der har imidlertid været  
mindre opmærksomhed omkring monopoldelen (omkostninger til elinfrastruktur), selv om disse omkostninger repræsenterer en betydelig del af forbrugerens samlede energiregning. I forbindelse med  
elreformen har de fleste medlemslande således gennemført en ny praksis for indtægtsrammeregulering af elnetvirksomhederne, som har vist sig at være mere kompleks og udfordrende end først antaget.  
  
Hovedformålet med denne Ph.d.-afhandling er at undersøge, om det er muligt gennem højere forbrugerengagement at lægge større pres på elnetselskabernes tariffer. Projektet indeholder både en analyse af, hvordan reformpolitikken i udvalgte lande har påvirket de lokale nettariffer, og et eksperiment med det formål at teste et nyt regulatorisk værktøj. Ambitionen er at designe en online klageportal, der giver forbrugerne mulighed for at påvirke monopolvirksomhedernes omkostninger og opgaver.  
  
Forskningsspørgsmålet er: Vil et stærkere forbrugerengagement bidrage til at reducere energipriser/-tariffer og forbedre kundeservice hos de lokale energiselskaber?